Predkladacia správa

Všeobecne formulovaná potreba riešiť problematiku konfliktu záujmov v slovenských podmienkach vyplynula z prijatia Akčného plánu boja proti korupcii. Predkladaný materiál nadväzuje na zásady načrtnuté aj v Národnom programe boja proti korupcii, najmä na navrhované riešenia spojené so sprehľadnením procesu prípravy legislatívy, a rešpektuje požiadavku tretieho sektora túto oblasť upraviť zákonom. 

Na potrebu prijatia efektívnej právnej úpravy konfliktu záujmov upozornila aj Európska Únia vo svojej pravidelnej hodnotiacej správe o pripravenosti SR na členstvo do EÚ za rok 2001.

Návrh zákona sa predkladá spolu s 2 vykonávacími predpismi – k ochrane záujmov pri výkone funkcií ústavných činiteľov a funkcionárov územnej samosprávy.

Návrh nového ústavného zákona o konflikte záujmov je významným míľnikom na ceste boja s korupciou a klientelizmom, nakoľko spresňuje inštitút konfliktu záujmov; rozširuje okruh povinných osôb z 230 na niekoľko desiatok tisíc a umožňuje verejnú kontrolu zabezpečovania ochrany verejného záujmu. 

Návrh zákona a jeho uplatňovanie nebude mať zvýšené nároky na štátny rozpočet. Schválenie zákona nevyvolá potrebu uskutočniť organizačné materiálno-technické a personálne zmeny. 

Návrh zákona ešte nebol predmetom pripomienkového konania.